เล่าสู่กันฟัง
โดย...ทีมข่าวการเงินโพสต์ทูเดย์
15 ก.ค. 2558

โดย...ทีมข่าวการเงินโพสต์ทูเดย์
ช่วงนี้ชอบมีข่าวในไลน์ (ลูกโซ่) ส่งต่อกันมาเป็นทอดๆ ทั้งเรื่องจริงมั่ง ไม่จริงมั่ง 
หนึ่งในนั้นคือ ไลน์คำเตือนจาก อ.โฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ ที่มีต่อพนักงานและผู้บริหารของภาค/สาขา หลังการสัมมนาที่ จ.ปทุมธานี ว่าสถานการณ์ทั่วโลกไม่ดีมากๆ ทั้งสหรัฐ ยุโรป แม้แต่เออีซี ประกอบกับตลาดหุ้นทั่วโลกโดยเฉพาะจีน ยังไม่นิ่ง ส่วนไทยก็เจอภัยแล้งรุนแรง จึงเตือน 3 ข้อหลัก เพื่อเตรียมรับมือภาวะ ปีนี้เผาหลอก ปีหน้าเผาจริง คือ
1.กรณีเป็นเจ้าของกิจการ ห้ามขยายกิจการ และควรรักษาสภาพคล่องเงินสดไว้มากๆ 2.กรณีเป็นพนักงานกินเงินเดือน ห้ามตกงาน เร่งพัฒนาทักษะความรู้ 3.ทุกธนาคารจะมีมาตรการเน้นหารายได้ ประหยัดรายจ่าย 
แต่จากการสอบถามไปยังแบงก์กรุงเทพนั้น ได้ความว่า ไลน์ดังกล่าวเป็นข้อความที่ผู้โพสต์สรุปความจากการกล่าวของอ.โฆสิตในงาน ซึ่งวิเคราะห์แต่เรื่องเศรษฐกิจต่างประเทศเท่านั้น ส่วนที่เหลือเป็นความคิดเห็นส่วนตัวของผู้โพสต์เพียงคนเดียว โดยงานนี้เป็นกิจกรรมที่ธนาคารเชิญลูกค้าในต่างจังหวัดมาร่วมแสดงความคิดเห็น แลกเปลี่ยนและถ่ายทอดประสบการณ์ในการดำเนินธุรกิจจากรุ่นสู่รุ่น ซึ่งไม่ใช่กิจกรรมการพบปะสื่อสารกันระหว่างผู้บริหารระดับสูงกับพนักงาน
หรือพูดง่ายๆ ว่า ไม่ใช่การประชุมนัดพิเศษ เพื่อเตือนถึงสถานการณ์พิเศษอันไม่ปกติแต่อย่างใดนะจ๊ะ